4แบงก์กำไรพุ่ง23%
SCBครองแชมป์สินเชื่อเติบโตดีตุนเงินหวั่นศก.
17 ต.ค. 2555

SCBครองแชมป์สินเชื่อเติบโตดีตุนเงินหวั่นศก.
ยอดสินเชื่อพุ่งดันผลกำไรแบงก์ไตรมาส 3 โตดี SCBกำไรกว่า 1 หมื่นล้าน ทำสถิติสูงสุดแต่ไม่ประมาณเศรษฐกิจโลกผันผวนตั้งสำรองเพิ่ม 
ธนาคารไทยพาณิชย์ 4 แห่ง ประกอบด้วย ธนาคารไทยพาณิชย์ (SCB) ธนาคารทหารไทย (TMB) ธนาคารทิสโก้ (TISCO) และธนาคารเกียรตินาคิน (KK) ประกาศผลกำไรงวดไตรมาส 3 มีกำไรสุทธิรวม 1.33 หมื่นล้านบาท โตขึ้น 22.86% จากงวดเดียวกันของปีก่อนที่มีกำไรสุทธิ 1.08 หมื่นล้านบาท 
ทั้งนี้ SCB ไตรมาส 3 มีกำไรสุทธิที่ 1 หมื่นล้านบาท เพิ่มขึ้น 20% จากงวดเดียวกันของปีก่อนที่มีกำไรสุทธิ 8,351 ล้านบาท 
นายวิชิต สุรพงษ์ชัย ประธานกรรมการบริหาร ธนาคารไทยพาณิชย์ (SCB) กล่าวว่า ผลประกอบการไตรมาส 3 ปี 2555 เติบโตอย่างแข็งแกร่ง แสดงถึงความสามารถในการทำกำไรในระดับสูงที่ต่อเนื่องและยั่งยืนของธนาคาร โดยมีปัจจัยหลักมาจากการขยายตัวของสินเชื่อที่เพิ่มขึ้นถึง 20.2% จากช่วงเวลาเดียวกันของปีก่อน ทำให้รายได้ดอกเบี้ยสุทธิเพิ่มเป็น 1.62 หมื่นล้านบาท การเติบโตที่สูงของสินเชื่อเคหะ ( 20.7% ) และสินเชื่อรถยนต์ในธุรกิจลูกค้าบุคคล (39.6%) และสินเชื่อ SME (25.7%) ซึ่งทำให้ธนาคารประสบความสำเร็จในการเพิ่มส่วนแบ่งการตลาดในสองกลุ่มธุรกิจนี้อย่างต่อเนื่องรายได้ดอกเบี้ยสุทธิเพิ่มเป็น 16.2 พันล้านบาท เติบโต 19.6% จากช่วงเดียวกันของปีก่อน 
สินเชื่อด้อยคุณภาพ (NPL) ณ สิ้นไตรมาส 3 ปรับลดลงมาอยู่ที่ 2.13% ลดลงจาก 2.69% ณ สิ้นไตรมาส 3 ปี 2554 และ 2.61% ณ สิ้นปี 2554
อย่างไรก็ตาม จากสภาวะเศรษฐกิจโลกที่ยังมีความผันผวนอย่างต่อเนื่อง ธนาคารได้ดำเนินการด้วยความระมัดระวังและทำการตั้งสำรองเพิ่มขึ้นอีก 1,000 ล้านบาท เพื่อรองรับความไม่แน่นอนของสภาวะเศรษฐกิจในอนาคต ทำให้อัตราส่วนเงินสำรองเพิ่มขึ้นเป็น 134.9% จาก 118.7% ณ สิ้นไตรมาส 3 ปี 2554 และ 127.1% ณ สิ้นปี 2554
นางกรรณิกา ชลิตอาภรณ์ กรรมการผู้จัดการใหญ่ กล่าวว่า ผลประกอบการที่ดีนี้เกิดจากความสามารถของธนาคารในการกำหนดกลุ่มลูกค้าเป้าหมายได้ชัดเจนและขยายการเติบโตไปในกลุ่มลูกค้านั้นๆได้สำเร็จ 
ด้านธนาคารทหารไทย (TMB) กำไรงวดไตรมาส 3 จำนวน 3,731.07 ล้านบาท โตขึ้น 91.62% จากงวดเดียวกันของปีก่อนที่มีกำไรสุทธิ 1,436.51 ล้านบาท
นายบุญทักษ์ หวังเจริญ ประธานเจ้าหน้าที่บริหาร TMB กล่าวว่า ในไตรมาส 3 ธนาคารมีผลการดำเนินงานหลักดีขึ้นอย่างต่อเนื่อง โดยสามารถเพิ่มรายได้ทั้งในส่วนของรายได้ดอกเบี้ยและมิใช่ดอกเบี้ย
ทั้งนี้ ธนาคารมีส่วนต่างดอกเบี้ยรับปรับตัวเพิ่มขึ้นเป็น 2.82% โดยเพิ่มจาก 2.68% ในไตรมาส 2 ที่ผ่านมา และ 2.49% ในไตรมาส 3 ปี 2554 เนื่องจากการเพิ่มขึ้นของเงินให้สินเชื่อ โดยไตรมาส 3 ธนาคารมีเงินให้สินเชื่อเพิ่มขึ้น 3.4% เมื่อเทียบกับไตรมาสก่อนหน้า และ 9.6% เมื่อเทียบกับสิ้นปี 2554 ทั้งนี้ ณ สิ้นไตรมาส 3 สินเชื่ออยู่ที่ 4.35 แสนล้านบาท
เฉพาะสินเชื่อเอสเอ็มอี ซึ่งเป็นผลสืบเนื่องจากการตอบรับที่ดีของลูกค้าในผลิตภัณฑ์และการบริหารต้นทุนเงินฝากด้วยการพัฒนาผลิตภัณท์เงินฝากที่ตอบสนองความต้องการของลูกค้าทั้งเพื่อ
การออมระยะยาวและการทำธุรกรรมการเงินที่มุ่งเชื่อมโยงลูกค้าเข้าด้วยกันเพื่อสร้างคุณค่าที่แท้
สำหรับสินเชื่อด้อยคุณภาพของธนาคารและบริษัทย่อยไม่เปลี่ยนแปลงจากสิ้นไตรมาสก่อนหน้า โดยในไตรมาสนี้อยู่ที่ 28,192 ล้านบาทแต่สัดส่วนสินเชื่อด้อยคุณภาพของธนาคารและบริษัทย่อยลดลงจาก 5.58% มาอยู่ที่ 5.44% 
สำหรับงบเฉพาะธนาคาร สัดส่วนสินเชื่อด้อยคุณภาพอยู่ที่ 5.06% ในไตรมาสนี้ ธนาคารได้มีการตั้งสำรองทั้งหมดจำนวน 1,195 ล้านบาท